২০০৭ সালের কথা। স্নাতক ডিগ্রি লাভ করে জোরহাটের সরকারি হাসপাতালে যোগ দেন পারভেজ। দেখেন, চক্ষুরোগীর সংখ্যাই হাসপাতালে বেশি। যাদের মধ্যে অধিকাংশেরই চোখে ছানি পড়েছে। অনেকের আবার দৃষ্টি ক্ষমতা প্রায় লোপ পেয়েছে। রোগীদের সকলের মধ্যে একটা বিষয় ‘কমন’। এরা সকলেই অত্যধিক খরচের ভয়ে চোখের চিকিৎসা করাতে পারছিলেন না। বিষয়টি নাড়া দেয় পারভেজকে। হাসপাতালে কাজের সঙ্গে সঙ্গে এই সমস্যা্ থেকে পরিত্রাণের উপায় খুঁজতে থাকেন তিনি। তিন বছরের মাথায় সমাধান পেয়ে যান। সাধ্যের মধ্যে চোখের চিকিৎসা করাতে গড়ে তোলেন একটি সমাজকল্যাণ সংস্থা। ২০১৩ সালে আনুষ্ঠানিকভাবে পথ চলা শুরু হয় ‘ইআরসি আই কেয়ার’-এর। অঙ্কুর ক্যাপিটাল, এনোভেন্ট ইনভেস্টমেন্ট হোল্ডিং ও আরও দুই সংস্থা পুঁজি ঢালে ‘আই কেয়ার’-এ। মাত্র দু’বছরের মধ্যেই হামাগুড়ি থেকে দৌড়ানো শিখে যায় এই সংস্থা। ইতিমধ্যেই অসমে তিনটি চক্ষু চিকিৎসাকেন্দ্র খুলেছে পারভেজের সংস্থা। জোরহাট, বরখোলা ও নাকাসিবাড়িতে রয়েছে এই কেন্দ্র। এই সেন্টারগুলির দেখভালের জন্য ২২ জন সদস্য রয়েছেন। এছাড়াও ৪০ জন অস্থায়ী কর্মী সংস্থার বিভিন্ন কাজে নিযুক্ত হয়েছেন।